# אגם ברגר

אגם ברגר|  |
|
לידה |
23 באוגוסט 2004 (בת 21) חולון, ישראל |
|
מדינה | ישראל ישראל |
|
מקום מגורים |
חולון, ישראל |
|
פעילות בולטת |
העלאת מודעות לשחרור החטופים |
|
ידועה בשל |
חטיפתה על ידי ארגון הטרור חמאס |
|
השכלה |
מכינה קדם צבאית גל  |
|
השקפה דתית |
יהדות |

**אגם ברגר** (נולדה ב-23 באוגוסט 2004) היא שורדת שבי ישראלית, אשר נחטפה ממוצב נחל עוז במהלך טבח שבעה באוקטובר ושוחררה לאחר 482 ימים בשבי החמאס.

שביה ושחרורה זכו לסיקור נרחב בישראל וברחבי העולם. במהלך תקופת שביה העמיקה ברגר את אמונתה היהודית, שמרה שבת וכשרות על אף קשיים ורעב. דבריה בעת שחרורה "בדרך אמונה בחרתי, ובדרך אמונה שבתי" זכו לפרסום נרחב.

## ביוגרפיה

### חיים מוקדמים

ברגר נולדה לשלומי ומירב בחולון. משפחתה ניהלה אורח חיים חילוני. לברגר אחות תאומה, אח שחגג את בר המצווה שלו במהלך תקופת השבי ואחות צעירה. ברגר שירתה יומיים בלבד כתצפיתנית בצה"ל לפני שנחטפה. היא החלה לנגן בכינור בגיל שמונה ולאחר החטיפה פורסם סרטון וידאו שבו ניגנה בכינור את השיר "הללוי-ה" של לאונרד כהן אשר הפך לוויראלי.

### החטיפה והשבי

במהלך ההתקפה על מוצב נחל עוז, דווח כי ברגר התקשרה להוריה באמצעות הטלפון של חברתה שנהרגה לצידה. ברגר תיארה ששמעה ירי וצעדים של אנשים בוכים. היא נחטפה יחד עם שישה חיילים נוספים ונלקחה לעזה. בטלגרם נראתה ברגר בסרטון שפרסם חמאס, כשהיא מובלת לרכב, מדממת ולבושה בפיג'מה.

לאורך תקופת השבי היא עברה בין 22 בתים, דירות ומנהרות, כשבמעברים הוכרחה להתלבש כאישה עזתית. ברגר תיארה כי שוביה איימו עליה, וכי הייתה עדה לעינויים של חטופות אחרות, ונדרשה לשמור על שקט. לדבריה, שוביה "שיחקו כל הזמן בנשקים וברימוני היד שלהם", התייחסו לנשים בחוסר כבוד, ואילצו אותן לנקות ולהכין מזון.

כאשר היא וחבריה לשבי ביקשו נרות חנוכה, קיבלו רק נר אחד. במהלך חג הפסח השתמשה בקמח תירס ונמנעה מאכילת חמץ.

לאחר שכוחות צה"ל חילצו את שלומי זיו, נועה ארגמני, אנדריי קוזלוב ואלמוג ג'אן ביוני 2024, לקחו שוביה את הרדיו ממנו התעדכנו. ברגר הוחזקה יחד עם לירי אלבג לאורך כל תקופת השבי עד שהאחרונה שוחררה. כאשר נודע לאלבג על שחרורה, היא ביקשה להישאר עם ברגר כדי לא להשאירה לבד, אך שוביה סירבו. לעיתים שהו ברגר ואלבג עם חטופות אחרות, כגון דניאלה גלבוע, נעמה לוי וקרינה ארייב שנחטפו עימן ממוצב נחל עוז. בנוסף, לתקופות מסוימות שהו יחד עם אמילי דמארי, רומי גונן, עמית סוסנה ואביבה סיגל. ברגר סיפרה כי נאלצה להצטלם בסרטוני תעמולה שבהם הודתה לשוביה.

משפחת ברגר ציינה את יום הולדתה ה־20 בהיעדרה באירוע קבלת שבת במוזיאון העם היהודי "אנו", שבו השתתפו אמנים ובהם ג'יין בורדו, אתי אנקרי ויאיר דלאל. ברגר ראתה לשבריר שנייה שידור של אמה נואמת באירוע, לפני ששוביה כיבו את הטלוויזיה. הוריה של ברגר החלו לשמור שבת לאחר שנחטפה. אימה פרסמה לפני השחרור ש"אגם נחטפה כי היא יהודייה, תהיו יותר יהודים!".

במהלך שביה החלה לשמור שבת, ובהמשך הסבירה: "חטפו אותי כי אני יהודייה. מסרתי נפש כדי לשמור על הצביון שלי, ולא ויתרתי על הזהות היהודית שלי. אי־אפשר לקחת ממני את חופש הבחירה ואי־אפשר לקחת ממני את היהדות שלי". היא הוסיפה כי שוביה העריכו את שמירת מצוותיה. אך ניסו לגרום לה לוותר על יהדותה, וכינו אותה בשם "עלא". היא סירבה לקבל ספר קוראן מהשומרים, והתפללה בעזרת סידור שקיבלה מהם לאחר שכנראה נשכח על ידי לוחמי צה"ל בעזה. היא נמנעה מלאכול בשר מטעמי כשרות, למעט כאשר חלתה ונאלצה לצרוך אנטיביוטיקה. היא עקבה אחרי הזמן בעזרת שעון (שנלקח ממנה כחודשיים לפני שחרורה), כך שיכלה לערוך קבלת שבת ולעמוד דקת דומייה ביום הזיכרון לחללי צה"ל. בערב חג הפסח ציירה הגדה לפסח ביחד עם אלבג והשתיים ביצעו ליל סדר מאולתר ובמהלך החג עצמו היא נמנעה מאכילת חמץ, אף על פי שרוב האוכל שניתן להן היה פיתות.

במהלך תקופתה בשבי התקבלו מספר פעמים בישראל אינדיקציות למצבה של ברגר. ב-26 בנובמבר 2023, אגם גולדשטיין-אלמוג, ששהתה עם ברגר בשבי, שוחררה במסגרת עסקת החטופים הראשונה ומסרה פרטים על מצבה למשפחתה ולגורמים רשמיים בישראל. במאי 2024 הופץ סרטון החטיפה שלה ושל התצפיתניות האחרות שנחטפו עימה ממוצב נחל עוז לבקשת משפחותיהן. בסרטון נראתה ברגר מדממת וכפותה על הקרקע, כשהמחבלים פועלים באלימות פיזית ומילולית. ביולי 2024 הופצו תמונות שלהן מהימים הראשונים לאחר חטיפתן, בהן נראו חבולות ופצועות בתוך דירה בעזה, אשר נמצאו במהלך פעילות מבצעית של צה"ל מספר שבועות קודם לכן.

בחודש שקדם לשחרורה נאסר עליה ועל אלבג לראות חדשות על מנת שלא ידעו כי נחתם הסכם בין חמאס לישראל. כשבוע לפני שחרורה של ברגר, נאמר לאלבג שעליה לצלם סרטון תעמולה והיא וברגר נלקחו לדירות שונות, כשיום למחרת אלבג שוחררה ביחד עם קרינה ארייב, נעמה לוי ודניאלה גלבוע. ברגר לא ידעה על עסקת החטופים השנייה, ורק יומיים לפני שחרורה גילתה שהן כבר בישראל ושהיא עתידה להשתחרר גם כן.

### שחרור

הלוח המחיק בו כתבה ברגר את דבריה "בדרך אמונה בחרתי ובדרך אמונה שבתי".
ב-30 בינואר 2025 לאחר 482 ימים בשבי, שוחררה ברגר יחד עם שבעה חטופים נוספים במסגרת הפסקת אש בין ישראל לחמאס. טרם שחרורה הוכרחה לצלם סרטוני תעמולה בהם נדרשה להודות לשוביה על היחס שהופגן כלפיה. לפני העברתה לידי הצלב האדום השתתפה בטקס ראווה שארגן חמאס מול בית החולים כמאל עדואן בג'באליה, במהלכו הייתה לבושה במדים שדימו את מדי צה"ל ונופפה לשלום לקהל. בטקס הייתה ברגר הראשונה שהשתחררה.

במסוק בדרכך לישראל כתבה ברגר על הלוח המחיק:

>
> "בדרך אמונה בחרתי ובדרך אמונה שבתי"
>
>
>
>

המשפט היה הסטטוס של אגם עוד לפני חטיפתה. הוא מבוסס על הפסוק בתהילים: ”דֶּרֶךְ אֱמוּנָה בָחָרְתִּי מִשְׁפָּטֶיךָ שִׁוִּיתִי.” (קי"ט, ל'). דבריה על הלוח הולחנו ויצאו כשיר על ידי משה קליין, משה פרץ ומרדכי מאיר. לאחר מספר שבועות אהרן רזאל הקדיש לה שיר.

לאחר שחרורה משבי החמאס הפכה לפעילה לשחרור בני הערובה שהוחזקו על ידי חמאס. כחלק מפעילות זו נפגשה עם אישי ציבור כגון ראש עיריית ניו יורק אריק אדמס, נשיא מדינת ישראל יצחק הרצוג ושר החוץ הצרפתי ז'אן-נואל ברו . בנוסף השתתפה בעצרות בכיכר החטופים בהן ניגנה בכינור ונאמה.

ברגר היא כנרת מצטיינת, שקיבלה במתנה כינור בן 130 שנה שהיה שייך לניצול שואה, והופיעה באירועים מרכזיים לציון זיכרון השואה, בהם מצעד החיים במחנה אושוויץ-בירקנאו, בו ניגנה ברגר בכינור ששרד את השואה, בפני קהל שכלל את נשיא מדינת ישראל יצחק הרצוג ונשיא פולין אנדז'יי דודה. בהתייחסה לחוויה זו אמרה ברגר: "על אדמת פולין הבטחתי שאמשיך להפיח חיים בכינור – ולנגן בו את מנגינת חיי הנצח של העם היהודי".

הרב משה לאנדא אב"ד יאמפאלא ציין את אמונתה כסמל לקידוש השם. רבי אליעזר זאב רוזנבוים מנדבורנה אמר לתלמידיו ללמוד ממנה חיזוק בנושא שבת וכשרות. הרב יצחק פנגר אמר דברים דומים.

במהלך ההכנות לטקס יום העצמאות ה-77, הוצע לברגר ולשאר התצפיתניות ששוחררו עימה להדליק משואה, אך חמישתן סירבו לכך בהחלטה משותפת. עם זאת, היא הופיעה בטקס של אותה השנה ביחד עם דודו פישר.

## קישורים חיצוניים

* אתר האינטרנט הרשמי של הכירו את אגם
* מדיה וקבצים בנושא **אגם ברגר** בוויקישיתוף

* אגם ברגר, במסד הנתונים הקולנועיים IMDb (באנגלית)
* רתם איזק, אגם סיפרה לאמה בהתלהבות על הסידור שמצאה בעזה: "כל הזמן התפללה", באתר ynet, 7 בפברואר 2025
* ידידיה מאיר, משפטיך שיוויתי, באתר ערוץ 7, 6 בפברואר 2025
* לא צריך אישה בטנק כדי להוכיח עוצמה: אגם - סמל לגבורה יהודית, באתר עכשיו 14, 31 בינואר 2025
* “מה שהחזיק אותי בשבי היא האמונה”; אגם ברגר מדברת בראיון, באתר JDN‏, 25 בפברואר 2025
* נחמן שטרנהרץ, ‏"בדרך אמונה בחרתי - ובדרך אמונה שבתי": המסר המדהים של אגם .., באתר כיכר השבת, 30 בינואר 2025
* אגם ברגר - תגית, באתר ערוץ 7

## הערות שוליים